32000R2601
L 300/14
JURNALUL OFÍCIAL AL UNIUNII EUROPENE
REGULAMENTUL (CE) NR. 2601/2000 AL COMISIEI
din 17 noiembrie 2000
de stabilire a normelor detaliate pentru punerea în aplicare a Regulamentului (CE) nr. 2494/95 al Consiliului în ceea ce privește momentul introducerii prețurilor de achiziție în indicii armonizați ai prețurilor de consum
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 și articolul 5 alineatul (3),
după consultarea Băncii Centrale Europene (2),
întrucât:
(1)
În conformitate cu articolul 5 alineatul (1) litera (b) din Regulamentul (CE) nr. 2494/95, fiecare stat membru este solicitat să elaboreze un indice armonizat al prețurilor de consum (IAPC) începând cu indicele pentru luna ianuarie 1997.
(2)
În conformitate cu articolul 2 alineatul (3) litera (a) din Regulamentul (CE) nr. 1749/96 al Comisiei din 9 septembrie 1996 privind măsurile inițiale de punere în aplicare a Regulamentului (CE) nr. 2494/95 al Consiliului privind indicii armonizați ai prețurilor de consum (3), astfel cum a fost modificat ultima dată prin Regulamentul (CE) nr. 1688/98 al Consiliului (4), prețurile utilizate în IAPC sunt prețurile de achiziție plătite de gospodării pentru a achiziționa bunuri și servicii individuale prin tranzacții monetare.
(3)
Există un domeniu considerabil pentru diferențele procedurale de determinare a datei introducerii prețurilor de achiziție în IAPC. O metodologie armonizată în ceea ce privește această determinare a momentului este necesară pentru a garanta că indicii armonizați ai prețurilor de consum rezultați satisfac cerințele de comparabilitate ale articolul 4 din Regulamentul (CE) nr. 2494/95, în special pentru produsele pentru care poate exista o diferență între momentul achiziției, al plății sau al livrării și momentul consumului.
(4)
Normele din prezentul regulament sunt în conformitate cu definițiile prevăzute în Sistemul European de Conturi 1995 (SEC 95), stabilite prin Regulamentul (CE) nr. 2223/96 al Consiliului din 25 iunie 1996 privind Sistemul European de Conturi naționale și regionale din Comunitate (5), astfel cum a fost modificat ultima dată prin Regulamentul (CE) nr. 448/98 (6), în măsura în care SEC 95 este în conformitate cu obiectivele IAPC.
(5)
Punctul 3.89 din SEC 95 prevede în mod special că bunurile și serviciile ar trebui, în general, să fie înregistrate în momentul creării unui debit, și anume, atunci când cumpărătorul contractează o obligație față de vânzător.
(6)
IAPC ar trebuie să reflecte modificările prețurilor față de perioada de bază sau de referință ținând cont de modificările cheltuielilor, menținându-se modelul de consum al gospodăriilor și compoziția populației consumatoare.
(7)
Măsurile prevăzute în prezentul regulament sunt în conformitate cu avizul Comitetului pentru programul statistic, instituit prin Decizia 89/382/CEE, Euratom a Consiliului (7),
ADOPTĂ PREZENTUL REGULAMENT:
Articolul 1
Scopul
Scopul prezentului regulament este de a armoniza determinarea momentului introducerii sau înregistrării prețurilor de achiziție în indicele armonizat al prețurilor de consum (denumit în continuare IAPC) pentru a se asigura că indicii armonizați ai prețurilor de consum sunt fiabili și relevanți și satisfac cerințele de comparabilitate prevăzute la articolul 4 din Regulamentul (CE) nr. 2494/95.
Articolul 2
Momentul introducerii
Prețurile utilizate în IAPC sunt prețurile de achiziție plătite de gospodării pentru a achiziționa bunuri și servicii individuale prin tranzacții monetare. Prețurile pentru bunuri trebuie să fie introduse în IAPC în luna în care acestea sunt observate. Prețurile pentru servicii trebuie să fie introduse în IAPC în luna în care consumul serviciului la prețurile observate poate să înceapă.
Articolul 3
Punere în aplicarea
Statele membre aplică dispozițiile prezentului regulament în luna decembrie 2000 și intră în vigoare împreună cu indicele pentru luna ianuarie 2001.
Articolul 4
Intrarea în vigoare
Prezentul regulament intră în vigoare în a douăzecea zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 noiembrie 2000.